Neiman Marcus Building Dallasissa (2009).
**Neiman Marcus** on vuonna 1907 perustettu yhdysvaltalainen luksustavaratalojen ketju. Dallasissa Texasissa päämajaansa pitävän yrityksen omistajia ovat vuodesta 2013 olleet kanadalainen eläkesäätiö Canada Pension Plan Investment Board (CPPIB) ja yhdysvaltalainen Ares Management.

Neiman Marcus myy vaatteita, jalkineita, asusteita, koruja, kosmetiikkaa ja kodintuotteita. Vuoden 2011 lopulla Neiman Marcusilla oli Yhdysvalloissa 43 tavarataloa ja 32 Last Call -nimistä outlet-myymälää. Lisäksi sen tytäryhtiö Neiman Marcus Direct on tehnyt verkkokauppaa vuodesta 1999.

Neiman Marcus tunnettiin vuosikymmeniä siitä, että se hyväksyi oman luottokorttinsa ohella vain American Express -kortit. Vuoden 2011 lopulla alettiin hyväksyä muutkin luottokortit.

Historiaa
---------

Yrityksen perustivat Dallasiin vuonna 1907 Herbert Marcus Sr. (1878–1950), hänen sisarensa Carrie Marcus Neiman (1883–1953) sekä tämän aviomies Abraham Lincoln Neiman (1875–1970). Vuonna 1914 valmistui näyttävä Neiman Marcus Building, jossa ketjun lippulaivamyymälä yhä sijaitsee. Vuonna 1926 johtoon astui Herbert Marcusin poika Stanley Marcus (1905–2002), joka alkoi järjestää myymälässä viikoittaisia muotinäytöksiä. Vuonna 1928 Neimanin perhe myi osuutensa Marcusin perheelle. Vasta 1950-luvulla yhtiö alkoi avata uusia tavarataloja, ensimmäisenä Texasin toiseen suurkaupunkiin Houstoniin.

Vuonna 1969 Marcusin perhe myi yrityksensä Broadway-Hale-yhtiölle. Suvun edustaja Richard Marcus (s. 1938) kuitenkin johti yhtiötä vuoteen 1988 saakka, jolloin Allen Questromista tuli ensimmäinen ulkopuolinen toimitusjohtaja.

Texasin ulkopuolelle Neiman Marcus alkoi laajeta 1971, kun se perusti tavaratalon Floridan Bal Harboriin. Seuraavina olivat vuorossa Atlanta, Beverly Hills, Chicago, San Francisco ja Las Vegas. Vuodesta 1972 yritys on omistanut myös molemmat Bergdorf Goodman -liikkeet New Yorkin Manhattanilla.

Vuonna 1987 yritys järjestettiin Neiman Marcus Group -nimiseksi yritysryhmäksi, joka listautui pörssiin. Vuonna 2005 yritys myytiin 5,1 miljardilla dollarilla kahdelle pääomasijoitusyhtiölle, TPG Capitalille ja Warburg Pincusille, ja vedettiin pois pörssistä. Vuonna 2006 yritys avasi neljä uudenlaista, nuorille naisille suunnattua *CUSP by Neiman Marcus* -myymälää.

Syyskuussa 2013 Neiman Marcusin osti kanadalainen eläkesäätiö Canada Pension Plan Investment Board (CPPIB) ja yhdysvaltalainen pääomasijoittaja Ares Management noin 6 miljardilla dollarilla.

Neiman Marcus Fashion Award
---------------------------

Vuonna 1938 perustettiin muotisuunnittelijoille tarkoitettu palkinto, *Neiman Marcus Fashion Award*, jota on jaettu vuoteen 1969 saakka vuosittain ja sen jälkeen epäsäännöllisemmin. Sen saajia ovat olleet muiden muassa Christian Dior (1947), Gloria Swanson (1950), Grace Kelly (1955), Coco Chanel (1957), Estée Lauder (1962), Valentino Garavani (1967), Armi Ratia (1968), Karl Lagerfeld (1980) ja Miuccia Prada (1995).

Neiman Marcus Christmas Book
----------------------------

Vuodesta 1939 alkaen Neiman Marcus on julkaissut vuosittain näyttävän joulukatalogin, jossa on esitelty tavanomaisen valikoiman lisäksi tilattavissa olevia huippukalliita ylellisyystavaroita. Jouluna 2011 se tarjosi muun muassa kymmenen kappaleen erää erikoisvärillä maalattuja Ferrari FF -urheiluautoja 395 000 dollarin kappalehintaan. Aiemmat erikoistuotteet ovat ulottuneet 1970-luvun suklaasta valmistetusta *Monopoly*-pelistä (600 dollaria) joulun 2004 oikeaan zeppeliiniin (10 miljoonaa dollaria).

Tietomurto 2013
---------------

Joulukuussa 2013 Neiman Marcus joutui vakavan tietomurron uhriksi. Murtautujat saivat käsiinsä yrityksen luottokorttiasiakkaiden henkilötietoja. Samoihin aikoihin murtautujat iskivät vielä pahemmin Target-tavarataloketjun asiakastietoihin.

Lähteet
-------

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: de:Neiman Marcus 

1. 1 2  Neiman Marcus to be sold to Canada Pension Plan, asset manager, CBC News 9.9.2013. Viitattu 16.9.2014.
2. 1 2 3 4 5  Neiman Marcus History, Neiman Marcus Careers. Viitattu 15.9.2014.
3. ↑  Neiman Marcus Looks Beyond Amex to Accept Visa and MasterCard, americanbanker.com, 27.10.2011
4. ↑  Suomalainen muoti palkittu Amerikassa.  *Helsingin Sanomat*, 17.2.1968, s. 8. Näköislehden aukeama (tilaajille).
5. ↑  Neiman Marcusin jouluauto on Ferrari FF, Tekniikan Maailma 25.10.2011. Viitattu 15.9.2014.
6. ↑  Neiman Marcus Unwraps Extraordinary Gifts in Its 78th Annual Christmas Book, Neiman Marcus. Viitattu 15.9.2014.
7. ↑  How "Far and Deep" do some people take this game. Here are several examples. Monopoly Collector.com. Viitattu 15.9.2014.
8. ↑  Luksusketjun tietoturva petti: Maksukorteilla vääriä ostoksia, IT-viikko 13.1.2014. Viitattu 15.9.2014.
9. ↑  Target-vuoto pahenee: Nyt 70 miljoonaa uhria, Tietoviikko 10.1.2014. Viitattu 14.9.2014.

Aiheesta muualla
----------------

* Kuvia tai muita tiedostoja aiheesta **Neiman Marcus** Wikimedia Commonsissa

* Yrityksen kuluttajasivusto
* Neiman Marcus Group